אולג בודניצקי

אולג בודניצקי (ברוסית: Олег Витальевич Будницкий; נולד ב־27 במאי 1954, רוסטוב על הדון) הוא היסטוריון סובייטי ורוסי, החוקר את תולדות רוסיה במחצית השנייה של המאה ה־19 ובמאה ה־20 ואת ההיסטוריה היהודית במזרח אירופה. הוא דוקטור למדעי ההיסטוריה, פרופסור בהאוניברסיטה הלאומית למחקר - בית הספר הגבוה לכלכלה במוסקבה וחבר אקדמיה אירופיאה מאז 2012.

בודניצקי היה בשנים 2011–2023 המנהל המייסד של "המרכז הבין־לאומי להיסטוריה ולסוציולוגיה של מלחמת העולם השנייה ותוצאותיה" ב, ומחברם או שותף למחברם של ספרים רבים על ההיסטוריה של רוסיה, יהודי רוסיה וההגירה הרוסית, בהם הספר "Russian Jews Between the Reds and the Whites, 1917–1920" העוסק בתפקידה של היהדות הרוסית במלחמת האזרחים.

 ביוגרפיה 
בודניצקי נולד ב־27 במאי 1954 ברוסטוב על הדון, ובשנת 1976 סיים תואר בהיסטוריה במכון הפדגוגי הממלכתי בעיר הולדתו. בהמשך השלים לימודי תארים מתקדמים במכון להיסטוריה של ברית המועצות באקדמיה למדעים (לימים המכון הרוסי להיסטוריה של האקדמיה הרוסית למדעים) בתחום ההיסטוריוגרפיה, המקורות ושיטות המחקר ההיסטורי, וקיבל תואר מועמד למדעים ולאחר מכן דוקטור למדעי ההיסטוריה.

הוא כיהן כחבר סגל וכראש הקתדרה להיסטוריה רוסית במכון הפדגוגי ברוסטוב, כפרופסור בהאוניברסיטה היהודית במוסקבה וכחוקר בכיר במכון הרוסי להיסטוריה של האקדמיה הרוסית למדעים. בנוסף שימש מנהל אקדמי של המרכז הבין־לאומי לחקר יהדות רוסיה ומזרח אירופה במוסקבה.

משנת 2010 מלמד בודניצקי בהאוניברסיטה הלאומית למחקר - בית הספר הגבוה לכלכלה, שם הוא פרופסור בפקולטה למדעי הרוח ובבית הספר להיסטוריה, ומ־2014 פרופסור קבוע (Tenured Professor). בשנים 2011–2023 שימש המנהל המייסד של המרכז להיסטוריה ולסוציולוגיה של מלחמת העולם השנייה ותוצאותיה באוניברסיטה זו, שהפך לימים למכון ללימודי ברית המועצות והתקופה הפוסט־סובייטית.

בודניצקי היה עמית מחקר במוסדות אקדמיים בינלאומיים רבים, ביניהם מוזיאון ארצות הברית לזכר השואה בוושינגטון, אוניברסיטת סטנפורד, אוניברסיטת אוקספורד, אוניברסיטת אופסלה ומרכז הלאומי למדעי הרוח (National Humanities Center) בצפון קרוליינה (עמית בשנים 2023–2024). בשנת 2024–2025 הוא עמית מרכז קאלמן (Cullman Center) בספרייה הציבורית של ניו יורק, שם הוא עובד על ספר העוסק באלימות חיילי הצבא האדום כלפי אזרחים בתקופת מלחמת העולם השנייה ואחריה.

 תחומי מחקר 
תחומי המחקר של בודניצקי כוללים את ההיסטוריה הפוליטית והחברתית של רוסיה במחצית השנייה של המאה ה־19 ובמאה ה־20, תולדות מלחמת העולם השנייה והזיכרון שלה, תולדות יהודי רוסיה ומזרח אירופה, ההגירה הרוסית והיהודית, האנטישמיות והציונות. כמו כן הוא חוקר את תולדות הטרור המהפכני והתנועות המהפכניות ברוסיה.

 ספרים נבחרים 
 Терроризм в российском освободительном движении: идеология, этика, психология (מוסקבה: ROSSPEN, 2000) – מחקר על הטרוריזם בתנועת השחרור הרוסית במחצית השנייה של המאה ה־19 ובראשית המאה ה־20.
 Российские евреи между красными и белыми, 1917–1920 (מוסקבה: ROSSPEN, 2005); תרגום לאנגלית: "Russian Jews Between the Reds and the Whites, 1917–1920" (פילדלפיה: University of Pennsylvania Press, 2010).
 Деньги русской эмиграции: Колчаковское золото. 1918–1957 (מוסקבה: Новое литературное обозрение, 2008) – על גורל "זהב קולצ'ק" והפיננסים של ההגירה הרוסית.
 Русско-еврейский Берлин, 1920–1941 (מוסקבה: Новое литературное обозрение, 2013; עם אנדריי פוליאן) – על חיי התרבות של ההגירה היהודית הרוסית בברלין שבין שתי מלחמות העולם.
 עורך אחראי של Еврейская эмиграция из России. 1881–2005 (מוסקבה: ROSSPEN, 2008) – קובץ מחקרים על ההגירה היהודית מרוסיה בשנים 1881–2005.
 מייסד ועורך ראשי של השנתון המדעי Архив еврейской истории (מוסקבה: ROSSPEN, משנת 2004 ואילך).

 קישורים חיצוניים 

 דף אישי של אולג בודניצקי באתר HSE
 עמוד אודות אולג בודניצקי באתר מרכז דייוויס לחקר רוסיה ואירואסיה, אוניברסיטת הרווארד
 דף העמית של בודניצקי באתר מוזיאון ארצות הברית לזכר השואה
 קורות חיים של בודניצקי באתר האקדמיה האירופית
 Russian Jews Between the Reds and the Whites, 1917–1920 – תיאור הספר באתר הוצאת University of Pennsylvania Press

 הערות שוליים 

קטגוריה:היסטוריונים רוסים
קטגוריה:חוקרי יהדות
קטגוריה:ילידי 1954